უნივერსიტეტის ღონისძიებების პორტალი

შეხვედრა იენის ფრიდრიხ შილერის უნივერსიტეტის წარმომადგენელთან
2016-04-15 12:00 (Asia/Dubai)
15 აპრილს, პარასკევს, 12:00 საათზე, ილიას სახელმწიფო უნივერსიტეტის A101 აუდიტორიაში ილიაუნი მასპინძლობს იენის ფრიდრიხ შილერის უნივერსიტეტის საერთაშორისო ურთიერთობების სამსახურის წარმომადგენელს, რომელიც იენის უნივერსიტეტში მობილობით დაინტერესებულ სტუდენტებს ჩაუტარებს საინფორმაციო შეხვედრას.
საკონტაქტო ინფორმაცია
ილიას სახელმწიფო უნივერსიტეტის საგარეო ურთიერთობების სამსახური
ელფოსტა: erasmusplus@iliauni.edu.ge
ტელ.: (995 322) 22 00 09 (367)
დრო: 15 აპრილი, 12:00 საათი
ადგილმდებარეობა: A101 აუდიტორია, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

სან დიეგოს სახელმწიფო უნივერსიტეტის ილიაუნიში არსებული საბაკალავრო პროგრამების სტუდენტების დაჯილდოება
2016-04-15 15:00
ილიას სახელმწიფო უნივერსიტეტისა და „ბაზისბანკის” ურთიერთთანამშრომლობის ფარგლებში არსებული შეთანხმების თანახმად, ”ბაზისბანკი” ილიას სახელმწიფო უნივერსიტეტისთვის გამოყოფილი ყოველწლიური ბიუჯეტიდან გარკვეულ თანხას საინტერესო საუნივერსიტეტო პროექტების განხორციელებისკენ მიმართავს.
აღნიშნული თანამშრომლობის ფარგლებში, 15 აპრილს, 15:00 საათზე, ილიას სახელმწიფო უნივერსიტეტის F303 აუდიტორიაში, ილიაუნის სან დიეგოს სახელმწიფო უნივერსიტეტის საერთაშორისო აკრედიტაციის მქონესაბაკალავრო პროგრამის 4 სტუდენტი დაჯილდოვდება. მარიამ გაგუას, ერეკლე ჯმუხაძეს, საბა კაკაბაძესა და ნინო მიქაძეს გადაეცემა 2000 ლარი, რომელსაც სტუდენტები სან დიეგოს სახელმწიფო უნივერსიტეტში დაგეგმილი ვიზიტისთვის გამოიყენებენ.
დრო: 15 აპრილი, 15:00 საათი
ადგილმდებარეობა: F303 აუდიტორია, ილიას სახელმწიფო უნივერსიტეტი (ჩოლოყაშვილის გამზ. #3/5)

„პროკრედიტ ბანკის“ წარმომადგენელთა საინფორმაციო შეხვედრა
2016-04-15 16:00
15 აპრილს, პარასკევს, 16:00 საათზე, ილიას სახელმწიფო უნივერსიტეტის A101 აუდიტორიაში, გაიმართება „პროკრედიტ ბანკის“ წარმომადგენელთა საინფორმაციო შეხვედრა სტუდენტებთან. ბანკის ადამიანური რესურსების განყოფილების თანმშრომლები ილიაუნის მეცნიერებათა და ხელოვნების ფაკულტეტის ბაკალავრიატის მესამე და მეოთხე კურსის სტუდენტებსა და მაგისტრანტებს გააცნობენ „ახალგაზრდა ბანკირების საერთაშორისო პროგრამას“, რომელიც ითვალისწინებს 6-თვიან სასწავლო კურსს ქალაქ სოფიაში (ბულგარეთი).
კანდიდატთა შერჩევის ძირითადი კრიტერიუმებია:

ანალიტიკური და კრიტიკული აზროვნების უნარი;
სწავლასა და განვითარებაზე ორიენტირებულობა;
მიზანდასახულობა და ენერგიულობა;
დატვირთულ რეჟიმში მუშაობის უნარი;
ინგლისური ენის მაღალ დონეზე ცოდნა;
„პროკრედიტ ბანკში“ პროფესიული განვითარებისა და წინსვლის სურვილი.

დრო: 15 აპრილი, 16:00 საათი
ადგილმდებარეობა: A101 აუდიტორია, ილიას სახელმწიფო უნივერსიტეტი (ჭავჭავაძის გამზ. #32)
„ახალგაზრდა ბანკირების საერთაშორისო პროგრამის“ შესახებ დამატებითი ინფორმაცია იხილეთ თანდართულ დოკუმენტში.

დისკუსია -ენერგეტიკა წინასაარჩევნო პერიოდში
2016-04-15 17:00
15 აპრილს, 17:00 საათზე, ილიას სახელმწიფო უნივერსიტეტის G106 აუდიტორიაში, ილიაუნის ენერგეტიკისა და მდგრადი განვითარების ინსტიტუტის, WEG-ის და ენერგეტიკის ექსპერტების სადისკუსიო კლუბის მონაწილეობით, ენერგეტიკისა და მდგრადი განვითარების სემინარების სერიის ფარგლებში, გაიმართება დისკუსია -ენერგეტიკა წინასაარჩევნო პერიოდში, რომელზეც განიხილება საქართველოს ენერგეტიკულ სექტორში არსებული საკვანძო პრობლემები.
დისკუსიის თემებია:

ენერგეტიკულ გაერთიანებაში საქართველოს გაწევრიანების პროცესის მიმდინარეობა, არასამთავრობო ორგანიზაციების მიერ პრემიერ-მინისტრისადმი გაგზავნილი მიმართვის შედეგები და შემდგომი ნაბიჯები;
ენერგეტიკის დარგის მდგომარეობისა და იმ აქტუალური პრობლემების განხილვა, რომელთა გადაჭრაც მნიშვნელოვანია ენერგეტიკის პოლიტიკური ზეგავლენისგან გათავისუფლებისა და განვითარების მამოძრავებელ ძალად გადაქცევისთვის.

დისკუსიაში მონაწილეობას მიიღებენ ენერგეტიკის სექტორის სპეციალისტები, არასამთავრობო ორგანიზაციები და პოლიტიკური პარტიების წარმომადგენლები, რათა წინასაარჩევნო პერიოდში ყურადღება გამახვილდეს ენერგეტიკული უსაფრთხოების რეალურ პრობლემებზე და რეფორმებზე, რომელმაც უნდა უზრუნველყოს ენერგეტიკის ოპტიმალური განვითარება და არა მისი სუბსიდირება სახელმწიფოს მხრიდან.
შეხვედრა წარიმართება ინტერაქტიურ ფორმატში. მსმენელებს შესაძლებლობა ექნებათ, დასვან შეკითხვები და წარმოაჩინონ თავიანთი ხედვა არსებული პრობლემების გადაჭრისათვის.
დრო: 15 აპრილი, 17:00 საათი
ადგილმდებარეობა: G106 აუდიტორია, ილიას სახელმწიფო უნივერსიტეტი (გ. წერეთლის ქ. # 1, ვაკის პარკის მიმდებარედ)
დასწრება თავისუფალია.
2016 წელი

ასისტენტ-პროფესორ ბიძინა კაპანაძის საჯარო ლექცია: ლაცერტიდების შესწავლა მაღალ ენერგიებზე თანამგზავრ „სვიფთის“ მეშვეობით
2016-04-15 18:00
პარასკევს, 15 აპრილს, 18:00 საათზე, ილიას სახელმწიფო უნივერსიტეტის E207 აუდიტორიაში ილიაუნის სამეცნიერო კაფე გიწვევთ შეხვედრაზე ილიაუნის საბუნებისმეტყველო მეცნიერებებისა და საინჟინრო ფაკულტეტის ასისტენტ-პროფესორთან, ბიძინა კაპანაძესთან.
შეხვედრის თემაა: ლაცერტიდების შესწავლა მაღალ ენერგიებზე თანამგზავრ „სვიფთის“ მეშვეობით
ლაცერტიდები ქმნიან გალაქტიკათა აქტიური გულების ექსტრემალურ კლასს, რომლებშიც მიმდინარეობს სამყაროს ერთ-ერთ ყველაზე მაღალენერგიულსა და არასტაციონარულ პროცესებზე დაკვირვება.
გასული ოთხი ათწლეულის განმავლობაში წარმოებული ინტენსიური კვლევების მიუხედავად, ჯერ კიდევ ბევრი პრობლემაა გადასაჭრელი მათი ფიზიკური ბუნებისა და დაკვირვებების შედეგად გამოვლენილი სხვადასხვა ნიშან-თვისებების სრულყოფილად ასახსნელად. ამ მხრივ განსაკუთრებით აღსანიშნავია ელექტრომაგნიტური სპექტრის რენტგენული და გამა-უბნები, სადაც დაკვირვებითი მასალის მიღება დიდ სირთულეებთანაა დაკავშირებული და გადასაჭრელ- პრობლემები ყველაზე მრავალრიცხოვანია. შოთა რუსთაველის ეროვნული სამეცნიერო ფონდის მიერ გამოცხადებული ფუნდამენტური კვლევების საგრანტო კონკურსის ფარგლებში დაფინანსებული №FR/377/6-290/14 პროექტის ერთ-ერთ ყველაზე მნიშვნელოვან კომპონენტს შეადგენს თანამგზავრ “სვიფთის” მეშვეობით ლაცერტიდების დაკვირვება სპექტრის რენტგენულ უბანში და მიღებული (ასევე საარქივო) მასალის დამუშავება, ანალიზი და ინტერპრეტაცია.
დრო: 15 აპრილი, 18:00 საათი
ადგილმდებარეობა: E207 აუდიტორია, ილიას სახელმწიფო უნივერსიტეტი (ჩოლოყაშვილის გამზ. #3/5)
დასწრება თავისუფალია.

ლევან ბუთხუზის საჯარო ლექცია: რატომ არ გვჯერა მეცნიერების - კლიმატის ცვლილება და პოლიტიკური ჭიდილი
2016-04-15 19:00
15 აპრილს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ლიბერალიზმის სასწავლო ცენტრის ორგანიზებით, ბიოლოგი, ჟურნალ „National Geographic საქართველოს“ მთავარი რედაქტორი, ლევან ბუთხუზი, წაიკითხავს საჯარო ლექციას: “რატომ არ გვჯერა მეცნიერების – კლიმატის ცვლილება და პოლიტიკური ჭიდილი”.
ლექცია მიზნად ისახავს დაინტერესებული აუდიტორიისთვის კლიმატის ცვლილების შესახებ საბაზისო ინფორმაციის პოპულარული გზით მიწოდებას; აგრეთვე – საფრთხეებისა და მათი რეალურობის შეფასებას. განსაკუთრებული ყურადღება მიექცევა იმას, თუ რამდენად სანდოა სამეცნიერო მონაცემები კლიმატის ცვლილებაში ადამიანის როლზე და რა იწვევს დაძაბულობას სხვადასხვა პოლიტიკური შეხედულების ადამიანებს შორის, როდესაც საუბარია კლიმატის ცვლილებაზე.
დრო: 15 აპრილს, 19:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

საბუნებისმეტყველო განათლების კვლევითი ცენტრის კონფერენცია
2016-04-16 10:00
16 აპრილს, 10:00 საათზე, ილიას სახელმწიფო უნივერსიტეტის G 106 აუდიტორიაში, საბუნებისმეტყველო განათლების კვლევითი ცენტრი – SALiS აწყობს კონფერენციას თემაზე: კვლევაზე დაფუძნებული სწავლება – პრაქტიკული გამოცდილება საქართველოს ზოგადსაგანმანათლებლო სკოლებში.
დრო: 16 აპრილი, 10:00 საათი
ადგილმდებარეობა: G 106 აუდიტორია, ილიას სახელმწიფო უნივერსიტეტი (ყოფილი ენციკლოპედიის შენობა, ვაკის პარკის მოპირდაპირე მხარეს, ჩოლოყაშვილის გამზ. 3/5)
კონფერენციის პროგრამა იხილეთ თანდართულ ფაილში.

ილიაუნის განათლების სკოლისა და „კინგსის“ შეხვედრა მასწავლებლებთან
2016-04-16 12:00
16 აპრილს, 12:00 საათზე, ილიას სახელმწიფო უნივერსიტეტის B 202 აუდიტორიაში ილიაუნის განათლების სკოლა და საგანმანათლებლო ორგანიზაცია „კინგსი“ გამართავენ ერთობლივ შეხვედრას მასწავლებლებთან.
შეხვედრის ფარგლებში, მასწავლებლებისთვის ჩატარდება სემინარი პროფესიული განვითარების მნიშვნელოვან თემებზე. პედაგოგები გაეცნობიან ილიას სახელმწიფო უნივერსიტეტში არსებულ საგანმანათლებლო პროგრამებს. სემინარს გაუძღვება ილიაუნის განათლების სკოლის ხელმძღვანელი, სოფიკო ლობჟანიძე.
აღნიშნული შეხვედრა დასაწყისია ტრენინგების ციკლისა, რომელსაც ილიას სახელმწიფო უნივერსიტეტის განათლების სკოლა და ორგანიზაცია „კინგსი“ ყოველთვიურად შესთავაზებენ სკოლის მასწავლებლებს და საშუალებას მისცემენ მათ, ინტერესთა მიხედვით დაკომპლექტებულ ჯგუფებში გაიარონ საგნობრივი ტრენინგები.
პირველი სესია: მასწავლებლის თვითშეფასება – პროფესიული განვითარების პირველი ნაბიჯი
სესიაზე განიხილება შემდეგი თემები:

მასწავლებლის პროფესიული განვითარების ძირითადი პრინციპები და მოდელები;
სკოლის ბაზაზე მასწავლებელთა პროფესიული განვითარების შესაძლებლობები; კოლეგებთან თანამშრომლობა – წარმატების ერთ-ერთი წინაპირობა;
თვითშეფასების მნიშვნელობა პროფესიული განვითარებისთვის, თვითშეფასების მეთოდები;
თვითშეფასება და რეფლექსია – ორი ურთიერდაკავშირებული პროცესი;
თვითშეფასების შედეგებზე დაყრდნობით პროფესიული განვითარების ინდივიდუალური სამოქმედო გეგმის შემუშავება.

მეორე სესია: მასწავლებლის პროფესიული საქაღალდე მასწავლებლის საქმიანობის დაწყების, პროფესიული განვითარებისა და კარიერული წინსვლის ფარგლებში
მასწავლებლები გაეცნობიან მასწავლებლის საქმიანობის დაწყების, პროფესიული განვითარებისა და კარიერული წინსვლის ფარგლებში მასწავლებლის პროფესიული საქაღალდის არსს, სტრუქტურასა და კომპონენტებს. აქცენტი გაკეთდება უნივერსიტეტსა და სკოლას შორის არსებულ თანამშრომლობის შესაძლებლობებზე, იმაზე, თუ როგორ შეიძლება საუნივერსიტეტო პროგრამებმა ხელი შეუწყოს მასწავლებლების პროფესიულ ზრდასა და მათ კარიერულ წინსვლას.
სემინარზე განხილული იქნება შემდეგი აქტივობები:

პრაქტიკული კვლევა, მისი არსი, მნიშვნელობა და ძირითადი ეტაპები; უნივერსიტეტისა და სკოლის თანამშრომლობის მნიშვნელობა, ერთი მხრივ, მასწავლებლებში კვლევის კომპეტენციების დაუფლების, ხოლო, მეორე მხრივ, სტუდენტებისთვის რეალურ სასკოლო გარემოსთან ადაპტაციის თვალსაზრისით;
სტუდენტების ან/და მასწავლებლების კონსულტირება. საუბარი იქნება სასწავლო კურსებში ჩაშენებული და დამოუკიდებელი სასკოლო პრაქტიკის კურსის არსზე, უნივერსიტეტისა და სკოლის თანამშრომლობის მნიშვნელობასა და შესაძლებლობებზე. აქცენტი გაკეთდება სქემის ფარგლებში მასწავლებლისა და სტუდენტის კონსულტირების შეფასების სარეკომენდაციო კრიტერიუმებზე;
სასწავლო რესურსი. განხილული იქნება სასწავლო რესურსის ტიპები სქემის ფარგლებში, აქცენტი გაკეთდება სასწავლო პროცესში რესურსის გამოყენების მნიშვნელობაზე, ეფექტური რესურსის მახასიათებლებზე. საუბარი შეეხება რესურსის შექმნისა და გამოყენების პროცესის რეფლექსიის საორიენტაციო შეკითხვებს.

დრო: 16 აპრილი, 12:00 საათი
ადგილმდებარეობა: B 202 აუდიტორია, ილიას სახელმწიფო უნივერსიტეტი (ჭავჭავაძის გამზ. #32)

მეწარმე კურსდამთავრებულთა ცენტრის სტუდენტური კონკურსის ფინალური ეტაპი
2016-04-16 13:00
16 აპრილს, 13:00 საათზე, ილიას სახელმწიფო უნივერსიტეტში ჩატარდება მეწარმე კურსდამთავრებულთა ცენტრის მიერ ორგანიზებული სტუდენტური კონკურსის ფინალური ეტაპი, რომელზეც განიხილება იქნება კონკურსის ფარგლებში სტუდენტების მიერ შექმნილი ინოვაციური ბიზნესიდეებიდან საუკეთესოები. კონკურსანტები საკუთარ პროექტებს Elevator Pitch ფორმატით წარადგენენ ჟიურის წინაშე, რომელიც დაკომპლექტებულია მეწარმე კურსდამთავრებულთა ცენტრის წევრების, ილიაუნის პრეაქსელერატორის და კურსდამთავრებულთა ქსელის პარტნიორი უნივერსიტეტის წარმომადგენლებით. გამარჯვებული კონკურსანტი მიიღებს ფულად პრემიას, სწავლის საფასურის თანადაფინანსების სახით.
დრო: 16 აპრილი, 13:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)
დასწრება თავისუფალია.

ილიაუნის საგანმანათლებლო პროგრამების ფორუმი და STEM ღია კარის დღე
2016-04-17 11:00
17 აპრილს, 11:00-დან 18:00 საათამდე, ილიას სახელმწიფო უნივერსიტეტში საგანმანათლებლო პროგრამების ფორუმი გაიმართება. ფორუმი აერთიანებს ღია კარის დღეს, ვრცელ ინტერაქტიულ პრეზენტაციებს. საგანმანათლებლო პროგრამების ფორუმი ფარავს როგორც საბაკალავრო, ისე სამაგისტრო პროგრამებს.
B 202 აუდიტორიაში (მისამართი: ილია ჭავჭავაძის გამზ. #32) 11:00-დან 18:00 საათამდე წარმოდგენილი იქნება სამაგისტრო და საბაკალავრო პროგრამის სტენდები. უნივერსიტეტის წარმომადგენლები გაგცემენ პასუხს თქვენთვის საინტერესო კითხვებზე და გადმოგცემენ სამაგისტრო და საბაკალავრო პროგრამების ლიფლეტებს, ასევე, ბრენდირებულ სიმბოლურ საჩუქრებს. ფორუმზე ილიას სახელმწიფო უნივერსიტეტის საგარეო საქმეთა სამსახურის წარმომადგენლები გაგაცნობენ ილიაუნიში სწავლის საზღვარგარეთ გაგრძელების შესაძლებლობებს.
A101 აუდიტორიაში (მისამართი: ილია ჭავჭავაძის გამზ. #32) ჩატარდება საგანმანათლებლო პროგრამების ვრცელი პრეზენტაციები შემდეგი განრიგით:

საბაკალავრო პროგრამების პრეზენტაციები – სკოლის მოსწავლეებისთვის

11:00 საათი – მეცნიერებათა და ხელოვნების ფაკულტეტი
12:00 საათი – ბიზნესის სკოლა
13:00 საათი – საბუნებისმეტყველო მეცნიერებებისა და საინჟინრო ფაკულტეტი
14:00 საათი – სან დიეგოს სახელმწიფო უნივერსიტეტის ილიას სახელმწიფო უნივერსიტეტში საერთაშორისო აკრედიტაციის მქონე პროგრამის ღია კარის დღე (ელექტრული ინჟინერია, კომპიუტერული ინჟინერია)
15:00 საათი – სამართლის სკოლა

სამაგისტრო პროგრამების პრეზენტაციები

16:00 საათი – მეცნიერებათა და ხელოვნების ფაკულტეტი
17:00 საათი – ბიზნესის სკოლა
18:00 საათი – საბუნებისმეტყველო მეცნიერებებისა და საინჟინრო ფაკულტეტი
19:00 საათი – სამართლის სკოლა

ამავე დღეს, 15:00 საათზე, ჩატარდება STEM ღია კარის დღე. STEM ღია კარის დღის ფარგლებში, თქვენ დაათვალიერებთ ილიაუნის ლაბორატორიებს G კორპუსში, ფაბლაბს და გეიმლაბს. STEM ღია კარის დღეზე მონაწილეობისთვის შეავსეთ მარტივი სარეგისტრაციო ფორმა არაუგვიანეს 15 აპრილისა, ჩვენ დაგიკავშირდებით და შეგატყობინებთ დეტალებს.

STEM ღია კარის დღის სარეგისტრაციო ფორმა

გელოდებით და გახსოვდეთ, რომ თქვენი საინტერესო ცხოვრება იწყება აქ!

საოპერო მუსიკის საღამო
2016-04-17 16:00
17 აპრილს, კვირას, 16:00 საათზე, ილიას სახელმწიფო უნივერსიტეტის თეატრის ფოიეში, ილიაუნის მუსიკის ცენტრი გიწვევთ საოპერო მუსიკის კონცერტზე, რომელშიც მონაწილეობას მიიღებენ ილიაუნისა და კონერვატორიის სტუდენტები და კურსდამთავრებულები. კონცერტი მიეძღვნება ცნობილი იტალიელი ტენორის, ფრანკო კორელის ხსოვნას. შესრულდება არიები ჯოაკინო როსინის, ჯუზეპე ვერდის, ლუიჯი ქერუბინის და სხვათა ოპერებიდან. კონცერტის ბოლოს ნაჩვენები იქნება დოკუმენტური ფილმი – „შეხვედრა ფრანკო კორელისთან“.
დრო: 17 აპრილი, 16:00 საათი
ადგილმდებარეობა: ილიაუნის თეატრის ფოიე (ჭავჭავაძის გამზ. #32)
დასწრება თავისუფალია.

მასტერკლასი თემაზე: სოფლის მეურნეობა, სტუდენტობა და ბიზნესი
2016-04-18 12:00
18 აპრილს, 12:00 საათზე, ილიას სახელმწიფო უნივერსიტეტის E207 აუდიტორიაში, ილიაუნის ბიზნესის სკოლის ორგანიზებით, პროექტის – EANET TALKS – ფარგლებში, სტუდენტებისთვის ჩატარდება მასტერკლასი.
სპიკერი: ილიაუნის მეწარმე კურსდამთავრებული მარიკა კოდუა
თემა: სოფლის მეურნეობა, სტუდენტობა და ბიზნესი
დრო: 18 აპრილი, 12:00 საათი
ადგილმდებარეობა: ილიას სახელმწიფო უნივერსიტეტის E207 აუდიტორია (ჩოლოყაშვილის გამზ. #3/5)
დასწრება თავისუფალია.

ილიაუნი 10 წლისაა - დაგეგმილი ღონისძიებები
2016-04-18 17:30
ილიაუნი 10 წლისაა. საიუბილეო თარიღთან დაკავშირებით, მთელი წლის განმავლობაში ბევრ საინტერესო ღონისძიებას გპირდებით. ღონისძიებების კალენდარი მუდმივად განახლდება. ადევნეთ თვალი ჩვენს ვებგვერდზე მიმდინარე სიახლეებს.
➤ 14 აპრილი, 19:00 საათი, წიგნის სახლი „ლიგამუსი“: ფილოსოფიის ღამე
➤ 12 მაისი – 14 მაისი, თბილისი: შავი ზღვის უნივერსიტეტების ქსელის კონგრესი თემაზე “უნივერსიტეტის ცვალებადი როლი გლობალურ და რეგიონალურ კონტექსტში” და ილიას სახელმწიფო უნივერსიტეტის რექტორის, გიგა ზედანიას, ქსელის პრეზიდენტად ინაუგურაციის ცერემონია
➤ 12 მაისი, ილიას სახელმწიფო უნივერსიტეტის B 202 აუდიტორია, შავი ზღვის რეგიონის რექტორთა მე-12 კონფერენცია – „ფოლკსვაგენის“ ფონდის გენერალური მდივნის, დოქტორ ვილჰელმ კრულის საჯარო მოხსენება
➤ 17 მაისი – 21 მაისი: „ფოლკსვაგენის ფონდის“ პროგრამის ფარგლებში განხორციელებული პროექტის შემაჯამებელი კონფერენცია
➤ 19 მაისი, 19:00 საათი, წიგნის სახლი “ლიგამუსი”: შეხვედრა მწერალ დიბისი პიერთან
➤ 21 მაისი, 19:00 საათი, წიგნის სახლი “ლიგამუსი”: შეხვედრა მწერალ ეთგარ კერეთთან
➤ 25 მაისი, 18:30 საათი, ილიას სახელმწიფო უნივერსიტეტის E 207 აუდიტორია, დისკუსია თემაზე: „ფინანსური კლასტერი და მისი დეტერმინანტები“
➤ 6 – 7 ივნისი, E 207 აუდიტორია, ილიას სახელმწიფო უნივერსიტეტი – კავკასიის მთიანი რეგიონის სამეცნიერო ქსელის საერთაშორისო სემინარი / Caucasus Spatial Development Infrastructure (SDI) Workshop
➤ 11 ივნისი, G 106 აუდიტორია: საერთაშორისო სამეცნიერო კონფერენცია: ნევროლოგიური დაავადებები და თანმხლები პათოლოგიები – მკურნალობის და რეაბილიტაციის თანამედროვე სტრატეგიები
➤ 12 ივლისი, 11:00 საათი, E 207 აუდიტორია, ილიას სახელმწიფო უნივერსიტეტი – საქართველოს დამოუკიდებლობის 25 წელი: მიღწევები და დაუსრულებელი პროექტები – კონფერენცია და კრებულის პრეზენტაცია
➤ 15 ივლისი, 10:00 საათი, G 106 აუდიტორია – საერთაშორისო კონფერენცია: „შეზღუდული შესაძლებლობა, შესაძლებლობის საზღვრები, რის გაკეთება შეგვიძლია ჩვენ კრიზისში მყოფ და შეზღუდული შესაძლებლობის მქონე პირებთან თანამშრომლობის პროცესში“
➤ 16 ივლისი – ილიაუნის დაბადებისდღე – ილიაუნი 10 წლისაა
➤ 24 ივლისი – 5 აგვისტო, ბათუმი, საკონსტიტუციიო სასამართლო: კონსტიტუციური სამართლის საზაფხულო სკოლა
➤ 5 – 16 სექტემბერი, აბასთუმანი, ილიაუნის სასწავლო ბაზა: კავკასიის მთიანი რეგიონის სამეცნიერო ქსელის საერთაშორისო საზაფხულო სკოლა SNC-mt
➤ 21-24 სექტემბერი: IV საერთაშორისო კონფერენცია „ტაო-კლარჯეთი“
➤ 26 დეკემბერი, 18:00 საათი, ილიას სახელმწიფო უნივერსიტეტის E 207 აუდიტორია, სამეცნიერო კრებულის პრეზენტაცია

საჯარო დისკუსია: ბიზნესი ოფშორში - თანამედროვე გამოწვევები
2016-04-18 18:00
18 აპრილს, 18:00 საათზე, ილიას სახელმწიფო უნივერსიტეტის A101 აუდიტორიაში, ილიაუნის სამართლის სკოლისა და BDO Legal-ის ორგანიზებით, გაიმართება საჯარო დისკუსია თემაზე: „ბიზნესი ოფშორში – თანამედროვე გამოწვევები“.
საჯარო დისკუსიას გაუძღვებიან BDO Legal-ის პარტნიორები დავით გელაშვილი და დავით ხრიკაძე.
დისკუსიის თემატიკა:

ოფშორების წარმოშობის ისტორია;
ოფშორების დანიშნულება და მახასიათებლები (საგადასახადო
სამოთხე, ბენეფიციარების შესახებ ინფორმაცია);
განვითარებული ქვეყნების დამოკიდებულება ოფშორებთან
(გამჭვირვალობა VS დახურული ინფორმაცია);
ოფშორების გამოყენება ქართულ რეალობაში, ძირითადი მიზეზები;
ოფშორული კომპანიების გამოყენება საგადასახადო შეღავათებით
სარგებლობის ნაწილში + ტრანსფერპრაისინგი;
ოფშორების გამოყენება ბენეფიციარების დამალვის ნაწილში.

დრო: 18 აპრილი, 18:00 საათი
ადგილმდებარეობა: A101 აუდიტორია, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია

EBSCO Day Georgia
2016-04-19 13:00
ილიას სახელმწიფო უნივერსიტეტის ბიბლიოთეკა კომპანია EBSCO-თან ერთად, საბიბლიოთეკო კვირეულის ფარგლებში, გიწვევთ სემინარზე, რომლის მიზანია აღნიშნული სამეცნიერო ელექტრონული პლატფორმის საგანმანათლებლო და კვლევით პროცესებში გამოყენების კუთხით არსებული გამოცდილების გაზიარება.
სემინარის თემებია:

სამეცნიერო ელექტრონული ბაზები საუნივერსიტეტო ბიბლიოთეკებში, როგორც კვლევის ხარისხის გაუმჯობესების საშუალება;
EBSCOhost პლატფორმა – სტუდენტებისთვის, პროფესორებისთვის, ბიბლიოთეკის თანამშრომლებისთვის;
ელექტრონული წიგნების EBSCOhost პლატფორმასთან ინტეგრაცია.

გთხოვთ, შეავსოთ მარტივი სარეგისტრაციო ფორმა და დაგვიდასტუროთ დასწრება:
https://www.surveymonkey.com/r/V3TR6CB
კომპანიის EBSCO შესახებ:
EBSCO არის სამეცნიერო რესურსების მომწოდებელი კომპანია, რომელიც მსოფლიოს მასშტაბით ასამდე ქვეყანაში თანამშრომლობს 9 000-ზე მეტ ბიბლიოთეკასთან.
თანამშრომლობის ისტორია:
ილიას სახელმწიფო უნივერსიტეტის ბიბლიოთეკა, 5 წელზე მეტია, მომხმარებლისთვის ხელმისაწვდომს ხდის EBSCO-ს რესურსებს. EBSCO-ს ბაზებში ინდექსირებული და რეფერირებულია ილიას სახელმწიფო უნივერსიტეტის სამეცნიერო ჟურნალები: კადმოსი (Humanity Source) და Identity Studies (Political Science Complete).
თარიღი: 19 აპრილი
დრო: 13:00-17:00
მისამართი: თბილისი, ქაქუცა ჩოლოყაშვილის 3/5, E 207 (ვაკის პარკის პირდაპირ)

საქართველოს თავდაცვის მინისტრის შეხვედრა ილიაუნის სტუდენტებთან
2016-04-19 13:00
19 აპრილს, 13:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ საქართველოს თავდაცვის მინისტრი, თინათინ ხიდაშელი, ილიას სახელმწიფო უნივერსიტეტის სტუდენტებს შეხვდება და „შეიარაღებული ძალების მობილიზაციისა და რეზერვის კონცეფციის პროექტს“ გააცნობს. მინისტრი, ასევე, ისაუბრებს თავდაცვის სამინისტროსა და შეიარაღებულ ძალებში დაგეგმილ თუ უკვე მიმდინარე რეფორმებზე. პრეზენტაციის შემდეგ გაიმართება „მობილიზაციისა და რეზერვის კონცეფციის პროექტის“ განხილვა.
დრო: 19 აპრილი, 13:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ.#32)
დასწრება თავისუფალია.

ანა სიჭინავას საჯარო ლექცია: პიროვნული განვითარების როლი კარიერის შექმნაში
2016-04-20 13:00
20 აპრილს, 13:00 საათზე, ილიას სახელმწიფო უნივერსიტეტის E 207 აუდიტორიაში, ილიაუნის ბიზნესის სკოლის ინიციატივით, სადაზღვევო კომპანია „ალდაგის“ ადამიანური რესურსების მართვის განყოფილების უფროსი, ანა სიჭინავა, წაიკითხავს საჯარო ლექციას: „პიროვნული განვითარების როლი კარიერის შექმნაში“.
საჯარო ლექციის თემატიკა

რა არის კარიერა?
რა არის პიროვნული განვითარება?
რა როლს თამაშობს პიროვნული განვითარება კარიერის შექმნაში?
როგორ შევუწყოთ ხელი ჩვენს პიროვნულ განვითარებას?
როგორ გავხდეთ ძვირადღირებული კადრი შრომის ბაზარზე?

მომხსენებლის შესახებ
ანა სიჭინავა დაიბადა 1986 წლის 29 ივნისს, ქალაქ თბილისში. დაამთავრა ივანე ჯავახიშვილის სახელობის თბილისის სახელმწიფო უნივერსიტეტის ფსიქოლოგიის ფაკულტეტი და მიიღო მაგისტრის ხარისხი შრომისა და ორგანიზაციის ფსიქოლოგიაში. ამჟამად ფსიქოლოგიის მეცნიერებათა დოქტორობის კანდიდატია. 2007-2008 წლებში სს „ელიტ-ელექტრონიქსში“, 2009 წელს კი საქართველოს იუსტიციის სამინისტროში მუშაობდა ტრენინგებისა და განვითარების სპეციალისტად. 2008-2013 წლებში მუშაობდა არასამთავრობო სექტორში და ხელმძღვანელობდა სხვადასხვა ტიპის პროექტებს საერთაშორისო თუ ადგილობრივ დონეზე. 2010 წლიდან მიწვეული ლექტორის რანგში თანამშრომლობს რამდენიმე სასწავლო დაწესებულებასთან. 2010 წლის ოქტომბრიდან იყო სადაზღვევო კომპანია „ალდაგის“ ტრენინგებისა და პერსონალის განვითარების სპეციალისტი, 2014 წლის აგვისტოდან კი „ალდაგის“ ადამიანური რესურსების მართვის განყოფილების უფროსია.
დრო: 20 აპრილი, 13:00 საათი
ადგილმდებარეობა: E 207 აუდიტორია, ილიას სახელმწიფო უნივერსიტეტი (ჩოლოყაშვილის გამზ. #/5)
დასწრება თავისუფალია.

წიგნის სახლი „ლიგამუსი“ ფესტივალზე „წიგნი და მუსიკა“
2016-04-21 11:00
21-24 აპრილს, ილიას სახელმწიფო უნივერსიტეტის წიგნის სახლი „ლიგამუსი“ გიწვევთ ფესტივალზე „წიგნი და მუსიკა“ და ფასდაკლებით გთავაზობთ ილიაუნის გამომცემლობის მიერ გამოცემულ სამეცნიერო თუ მხატვრულ ლიტერატურას. საგაზაფხულო ფესტივალი „წიგნი და მუსიკა“ ქართული წიგნის ინსტიტუტის ორგანიზებით იმართება და წიგნისა და მუსიკის მოყვარულებს, უამრავ წიგნთან და დიდ ფასდაკლებებთან ერთად, ქართველი შემსრულებლების ლაივ კონცერტებსა და არაერთ საინტერესო ლიტერატურულ ღონისძიებას ჰპირდება.
დრო: 21-24 აპრილი, 11:00-20:00 საათი
ადგილმდებარეობა: თბილისის ფილარომონია

გოდერძი დიდებულიძის საჯარო ლექცია: სეისმო-აერონომიული ეფექტები და მიწისძვრის ოპტიკური მაცნე
2016-04-21 19:00
21 აპრილს, ხუთშაბათს, 19:00 საათზე, ილიას სახელმწიფო უნივერსიტეტის G106 აუდიტორიაში, ილიაუნის სამეცნიერო კაფე გიწვევთ შეხვედრაზე ილიაუნის საბუნებისმეტყველო მეცნიერებებისა და საინჟინრო ფაკულტეტის ასოცირებულ პროფესორთან, გოდერძი დიდებულიძესთან.
შეხვედრის თემა: სეისმო-აერონომიული ეფექტები და მიწისძვრის ოპტიკური მაცნე
შეხვედრაზე განხილულ იქნება ზედა ატმოსფეროსა და იონოსფეროს მგრძნობიარობა მიწისძვრებზე. ნაჩვენები იქნება ამ რეგიონების ღამის ცის ნათების ინტენსივობის საგრძნობი ცვლილებები მიწისძვრის წინა პერიოდში, რომელიც პირველად აბასთუმნის ასტროფიზიკურ ობსერვატორიაში იქნა დამზერილი და რომელიც „მიწისძვრის ოპტიკურ მაცნედ“ იწოდება. განხილულ იქნება ამ მოვლენის მნიშვნელობა მიწისძვრების პროგნოზირებისათვის და მისი შესაძლო მოდელირება.
დრო: 21 აპრილი, 19:00 საათი
ადგილმდებარეობა: G106 აუდიტორია, ილიას სახელმწიფო უნივერსიტეტი (გ. წერეთლის ქ. #1)
დასწრება თავისუფალია.

ბრძოლა ჰუმანური ნარკოპოლიტიკისთვის - შეხვედრა ილიაუნის ლიტერატურულ კლუბში
2016-04-21 19:00
21 აპრილს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ილიაუნის ლიტერატურული კლუბი და „თეთრი ხმაურის მოძრაობა“ გიწვევთ შეხვედრაზე: ბრძოლა ჰუმანური ნარკოპოლიტიკისთვის.
დღეს მთელი მსოფლიოს მასშტაბით აქტუალურია დისკუსია, თუ როგორი პოლიტიკა უნდა გაატარონ სახელმწიფოებმა ნარკოტიკებთან დაკავშირებით. აკრძალვამ და ნარკოტიკის მომხმარებელთა დასჯაზე ორიენტირებულმა მიდგომამ არათუ ვერ უზრუნველყო მოხმარების შემცირება, არამედ დამატებითი პრობლემები წარმოშვა. დასჯიდან ზრუნვაზე პარადიგმული გადასვლის აუცილებლობაზე უკვე ღიად საუბრობენ წამყვანი საერთაშორისო ორგანიზაციები და სამეცნიერო კვლევითი ცენტრები. ლიბერალური მიდგომა კი უფრო და უფრო მზარდი ტენდენციაა ქვეყნების ნარკოპოლიტიკაში. ამ პირობებში საქართველო კვლავ რჩება სახელმწიფოდ, რომელიც უმკაცრეს, არაჰუმანურ და ღირსების შემლახავ მიდგომებს მიმართავს; სადაც რეპრესიული ნარკოპოლიტიკა მძლავრ პოლიციურ ბერკეტად იქცა და სრულად დაკარგა საზოგადოებრივი ინტერესის გამტარის ფუნქცია. პოლიტიკის რადიკალური ცვლილების აუცილებლობა კი დღითიდღე ხელშესახები ხდება.
განრიგი და თემატიკა
მომხსენებელი: ბექა წიქარიშვილი – „თეთრი ხმაურის მოძრაობის“ აქტივისტი
თემა: „თეთრი ხმაურის მოძრაობის“ მიზნები და ამოცანები, ლოკალური კონტექსტის ანალიზი
მომხსენებელი: დავით სუბელიანი – ადიქტოლოგიის მიმართულების მაგისტრანტი
თემა: ნარკოტიკები და ნარკომომხმარებლები: სამეცნიერო კვლევები მითების წინააღმდეგ
მომხსენებელი: დავით კახაბერი – ფილოსოფიის მაგისტრი და ფსიქიკური ჯანმრთელობის მაგისტრანტი
თემა: ფსიქოაქტიური ნივთიერებების გავლენა სუბკულტურების ჩამოყალიბებაზე და ისტორიული კონტექსტი.
მოდერატორი: დათო ლაღიძე – პოლიტიკის მეცნიერების მაგისტრი
საკონტაქტო ინფორმაცია:
ფეისბუქგვერდი: https://www.facebook.com/WNmovement
ელფოსტა: whitenoisemovement@gmail.com
ვებგვერდი: http://wnm.ge/
დრო: 21 აპრილი, 19:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

ილიაუნისა და ბაზისბანკის ერთობლივი STEM სასტიპენდიო პროგრამის პრეზენტაცია
2016-04-22 14:00
22 აპრილს, 14:00 საათზე, ილიას სახელმწიფო უნივერსიტეტის E207 აუდიტორიაში ბაზისბანკისა და ილიაუნის ერთობლივი STEM სასტიპენდიო პროგრამის პრეზენტაცია გაიმართება.
2016 წლის STEM სასტიპენდიო პროგრამის მოცულობა 30 000 ლარამდეა. აღნიშნული სასტიპენდიო ფონდი მთლიანად ილიას სახელმწიფო უნივერსიტეტში სან დიეგოს სახელმწიფო უნივერსიტეტის საბაკალავრო პროგრამების მოქმედი თუ მომავალი სტუდენტების დაფინანსებას მოხმარდება.
2016 წლის სასტიპენდიო პროგრამის ფონდი გადანაწილდება შემდეგი პრინციპით:

4000-ლარიან სასტიპენდიო ვაუჩერს მიიღებს 2016 წლის ერთიანი ეროვნული გამოცდების შედეგების მიხედვით ილიაუნის სან დიეგოს სახელმწიფო უნივერსიტეტის საბაკალავრო პროგრამაზე ჩარიცხული 5 ყველაზე მაღალი ქულების მქონე აბიტურიენტი; *

2000-ლარიანი ვაუჩერით დაჯილდოვდება ილიაუნის სან დიეგოს სახელმწიფო უნივერსიტეტის საბაკალავრო პროგრამის ის 4 პირველკურსელი, რომლებიც 1 სემესტრით მიემგზავრებიან სან დიეგოს სახელმწიფო უნივერსიტეტში (აშშ) სასწავლებლად. აღნიშნული თანხით მარიამ გაგუა, ერეკლე ჯმუხაძე, საბა კაკაბაძე და ნინო მიქაძე მგზავრობის ხარჯებს დაფარავენ.

ღონისძიების განრიგი

14:00 – გახსნა, ნინო დვალიძე, ილიას სახელმწიფო უნივერსიტეტის რექტორის მოადგილე
14: 10 – ნენსი მარლინი, სან დიეგოს სახელმწიფო უნივერსიტეტის საპატიო პრორექტორი / Dr. Nancy Marlin, Provost Emeritus of SDSU
14:20 – თამარ ხადური, “ბაზისბანკის” საზოგადოებასთან ურთიერთობის განყოფილების უფროსი
14:30 – მემორანდუმის გაფორმება
14:40 – სტუდენტების დაჯილდოება სასტიპენდიო ვაუჩერით
14:50 – ფურშეტი
15:00 – STEM ტური ილიაუნის კამპუსში

პრეზენტაციაზე დასასწრებად, გთხოვთ, გაიაროთ წინასწარი რეგისტრაცია არაუგვიანეს 21 აპრილისა.
სარეგისტრაციო ფორმა
დრო: 22 აპრილი, 14:00 საათი
ადგილმდებარეობა: E 207 აუდიტორია, ილიას სახელმწიფო უნივერსიტეტი (ჩოლოყაშვილის გამზ. #3/5)
* იმ შემთხვევაში, თუ პირი დააკმაყოფილებს ილიაუნის სასტიპენდიო ვაუჩერის მიღების 2 ან 2-ზე მეტ პირობას (კერძოდ, იქნება ქვეყნის მასშტაბით ერთიან ეროვნულ გამოცდებზე საუკეთესო 100 აბიტურიენტს შორის; ფიზიკის ოლიმპიადაში მიღებული ექნება სასტიპენდიო ვაუჩერი) მიიღებს 1 უკეთესი პირობების მქონე სასტიპენდიო ვაუჩერს;
ბაზისბანკისა და ილიაუნის ერთობლივი STEM სასტიპენდიო პროგრამა ვრცელდება ექსკლუზიურად სან დიეგოს სახელმწიფო უნივერსიტეტის საბაკალავრო პროგრამაზე ჩარიცხულ აბიტურიენტებზე.

პოლიტოლოგ ზვიად აბაშიძის საჯარო ლექცია: მულტიკულტურალიზმის საკითხები თანამედროვე სამყაროში
2016-04-22 19:00
22 აპრილს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ლიბერალიზმის სასწავლო ცენტრის ორგანიზებით, პოლიტიკის მეცნიერებათა დოქტორი, ზვიად აბაშიძე, წაიკითხავს საჯარო ლექციას: „მულტიკულტურალიზმის საკითხები თანამედროვე სამყაროში“.
ლექციაზე განიხილება კულტურათა სხვადასხვაობის გავლენა მსოფლიო პოლიტიკურ ლანდშაფტზე. მომხსენებელი ისაუბრებს შემდეგ თემებზე: როგორია თანამედროვე დასავლეთში კულტურულად მრავალფეროვანი საზოგადოების თანაცხოვრების მოდელები და რა კავშირშია ეს ყველაფერი თანამედროვე ერი-სახელმწიფოს ტრადიციულ გაგებასთან; რას ნიშნავს „კულტურული საზოგადოება“ და როგორია მისი პრაქტიკაში დანერგვის შედეგები.
მომხსენებლის შესახებ
ზვიად აბაშიძე პოლიტიკის მეცნიერებათა დოქტორია. მისი საკვლევი სფეროებია: პოლიტიკური თეორიები, შედარებითი პოლიტიკა, ნაციონალიზმის, ეთნიკურობისა და უმცირესობების საკითხები. იგი ივანე ჯავახიშვილის სახელობის თბილისის სახელმწიფო უნივერსიტეტის საბაკალავრო და სამაგისტრო საფეხურებზე კითხულობს შემდეგ სალექციო კურსებს: შესავალი პოლიტიკურ მეცნიერებაში, შედარებითი პოლიტიკა, პოლიტიკური თეორიის ძირითადი პრობლემები და მე-20 საუკუნის პოლიტიკური თეორიები.
დრო: 22 აპრილი, 19:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

ტექნოლოგიების კომერციალიზაციის ოფისის ტრენინგები: ინოვაციების მენეჯმენტი და თანამედროვე ტექნოლოგიური ტენდენციები
2016-04-25 17:00
25- 27 აპრილს, 17:00 საათზე, ილიას სახელმწიფო უნივერსიტეტის E207 აუდიტორიაში ილიაუნის ტექნოლოგიების კომერციალიზაციის ოფისი უნივერსიტეტის თანამშრომლებისა და სტუდენტებისთვის ატარებს ტრენინგების ციკლს სახელწოდებით: „ინოვაციების მენეჯმენტი და თანამედროვე ტექნოლოგიური ტენდენციები“.
ტრენინგების განრიგი და თემატიკა
დრო: 25 აპრილი 17:00 საათი
თემა: ინოვაციების მენეჯმენტი და თანამედროვე ტექნოლოგიური ტენდენციები
ტრენერი: ეკა ლეფსვერიძე, ტექნოლოგიების კომერციალიზაციის ოფისის დირექტორი
დრო: 26 აპრილი, 17:00 საათი
თემა: ინოვაციური მეწარმეობა
ტრენერი: თათია ბრეგვაძე, ტექნოლოგიების კომერციალიზაციის ოფისის ადმინისტრაციული ასისტენტი
დრო: 27 აპრილი, 17:00 საათი
თემა: ინტელექტუალური საკუთრება და მისი დაცვის ღონისძიებები
ტრენერი: თეონა ბებია, ტექნოლოგიების კომერციალიზაციის ოფისის პატენტისა და ლიცენზირების სპეციალისტი
ტრენინგების მონაწილეებს გადაეცემათ დამადასტურებელი სერტიფიკატები.
ტრენინგებში მონაწილეობის მსურველები უნდა დარეგისტრირდნენ ბმულზე: https://goo.gl/ZCjfiF
დრო: 25- 27 აპრილი, 17:00 საათი
ადგილმდებარეობა: E207 აუდიტორია, ილიას სახელმწიფო უნივერსიტეტი (ჩოლოყაშვილის გამზ. #3/5)

წინასააღდგომო საქველმოქმედო გამოფენა-გაყიდვა
2016-04-26 11:00
26 აპრილს, 11:00-დან 15:00 საათამდე, ილიას სახელმწიფო უნივერსიტეტის A კორპუსის წინ (ჭავჭავაძის #32) გაიმართება სოციალური საწარმოების პროდუქციის წინასააღდგომო საქველმოქმედო გამოფენა-გაყიდვა.
საქველმოქმედო გამოფენა-გაყიდვაში მონაწილე ორგანიზაციები:
• ბაბალე • Babale
• ხელი ხელს
• ზესხო – zeskho
• ტრადიციული მოდის სახლი
• ნუკრიანის სახელოსნოები nukriani workshops
დრო: 11:00 – 15:00 საათი
ადგილმდებარეობა: ილიას სახელმწიფო უნივერსიტეტის A კორპუსის წინ (ჭავჭავაძის #32)

„ინტელექტუალური დიალოგი ესთეტიკის საკითხებზე: შანსები და სირთულეები“ - სამეცნიერო კრებულის პრეზენტაცია
2016-04-26 13:00
2016 წლის 26 აპრილს, 13:00 საათზე, ილიას სახელმწიფო უნივერსტეტის წიგნის სახლში „ლიგამუსი“ გაიმართება სამეცნიერო კრებულის პრეზენტაცია. კრებული – სახელწოდებით, „ინტელექტუალური დიალოგი ესთეტიკის საკითხებზე: შანსები და სირთულეები“ – გამოიცა 2016 წლის დასაწყისში, ვენაში, ავსტრიის საგარეო საქმეთა სამინისტროს ფინანსური მხარდაჭერით. მასში გამოქვეყნებულია 2014 წლის ივნისში ილიაუნის ავსტრიული კულტურის ცენტრის ორგანიზებით ჩატარებულ საერთაშორისო კონფერენციაზე წარმოდგენილი მოხსენებები.
კონფერენცია – „ინტელექტუალური დიალოგი ესთეტიკის საკითხებზე: შანსები და სირთულეები“ – მომზადდა ვენის უნივერსიტეტის პროფესორ იურგენ თრინკსთან თანამშრომლობით და მასში მონაწილება მიიღო სამი ქვეყნის თექვსმეტმა წარმომადგენელმა, მათ შორის – ილიას სახელმწიფო უნივერსიტეტის ექვსმა პროფესორმა.
დრო: 26 აპრილი, 13:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსტეტი (ჭავჭავაძის გამზ. #32)
დასწრება თავისუფალია.

ნინო ცინცაძის საჯარო ლექცია: აუტიზმის თანამედროვე გამოწვევები
2016-04-26 18:00
26 აპრილს, 18:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის ბავშვის განვითარების ინსტიტუტის ადრეული განვითარების ცენტრის ხელმძღვანელი, ნინო ცინცაძე, წაიკითხავს საჯარო ლექციას თემაზე: აუტიზმის თანამედროვე გამოწვევები.
დრო: 26 აპრილი, 18:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

„ბაზისური და კლინიკური პაროდონტოლოგია“ - სახელმძღვანელოს პრეზენტაცია
2016-04-27 14:00
27 აპრილს, 14:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება სახელმძღვანელოს – „ბაზისური და კლინიკური პაროდონტოლოგია“ – პრეზენტაცია. სახელმძღვანელოს ავტორები არიან ილიას სახელმწიფო უნივერსიტეტის საბუნებისმეტყველო მეცნიერებებისა და საინჟინრო ფაკულტეტის ასოცირებული პროფესორი, საქართველოს სტომატოლოგთა ასოციაციის პრეზიდენტი, მედიცინის მეცნიერებათა დოქტორი, ქეთევან კიღურაძე-გოგილაშვილი და ამავე ფაკულტეტის დოქტორანტი, პაროდონტოლოგიის საერთაშორისო სკოლა “ალბიუსის” ხელმძღვანელი, თეა ნაცვლიშვილი.
სახელმძღვანელო განკუთვნილია დოქტორანტებისათვის, რეზიდენტებისა და პრაქტიკოსი ექიმებისათვის. სახელმძღვანელო წარმოადგენს ნაციონალური და საერთაშორისო გამოცდილების გზამკვლევს და შექმნილია პაროდონტის დაავადებათა საერთაშორისო კლასიფიკაციის მიხედვით, რომელიც აშშ-სა და ევროპის ქვეყნებში გამოიყენება როგორც სასწავლო, ასევე კლინიკურ პრაქტიკაში.
დრო: 27 აპრილი, 14:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

კომპოზიტორ ოთარ ტატიშვილის შემოქმედებითი საღამო
2016-04-27 19:00
27 აპრილს, ოთხშაბათს, 19:00 საათზე, ილიას სახელმწიფო უნივერსიტეტის თეატრის ფოიეში, ილიაუნის მუსიკის ცენტრის ინიციატივით, გაიმართება კომპოზიტორ ოთარ ტატიშვილის შემოქმედებითი საღამო. მასში მონაწილეობას მიიღებენ პიანისტი და კომპოზიტორი, ჰოვანეს მანუკიანი; მომღერლები, მარიკო ებრალიძე და მზია ჭილაძე; ფლეიტისტი, ნანუკა გოლიაძე, ინსტრუმენტული კვარტეტი ლუკა თოთაძის (კლარნეტი), დალი ძირაქაშვილის (ვიოლინო), გიორგი ნადარეიშვილისა (ჩელო) და საბა სალაღაშვილის (ფ-ნო) შემადგენლობით. შესრულდება კომპოზიტორის საფორტეპიანო და კამერული ნაწარმოებები.
დრო: 27 აპრილი, 19:00 საათი
ადგილმდებარეობა: ილიაუნის თეატრის ფოიე (ჭავჭავაძის გამზ. #32)

პოეტ ნატო ინგოროყვას საჯარო ლექცია - სიყვარული კონვერტით: რილკე-ცვეტაევა-პასტერნაკი
2016-04-28 15:00
28 აპრილს, ხუთშაბათს, 15:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ პოეტი და მთარგმნელი, ნატო ინგოროყვა, წაიკითხავს საჯარო ლექციას თემაზე – სიყვარული კონვერტით: რილკე-ცვეტაევა-პასტერნაკი.
საჯარო ლექცია ტარდება საბაკალავრო კურსის – პოეტები და მუზები – ფარგლებში.
დრო: 28 აპრილი, 15:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

ილიაუნის ლიტერატურულ კლუბში შეხვედრა პოეტ პაატა შამუგიასთან
2016-04-28 19:00
28 აპრილს, 20:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ილიაუნის ლიტერატურული კლუბი გიწვევთ შეხვედრაზე პოეტ პაატა შამუგიასთან.
შეხვედრის თემაა: პოეზიის გამოწვევები დღეს
სტუმარი განიხილავს შემდეგ საკითხებს: ვინ არიან ბოლო ჟამის პოეტები, რა გამოწვევები უდგას თანამედროვე სიტყვას და სიტყვის ხალხს; ასევე, ისაუბრებს გენერალურსა და მარგინალურ ხაზებზე ლიტერატურაში.
დრო: 28 აპრილი, 20:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.
